13. marca 2013
je bila v oddaljenih predelih čilskih Andov
uradna otvoritev observatorija ALMA
- Velikega milimetrskega/submilimetrskega niza v Atakami.
S to slovesnostjo so obeležili zaključek del na vseh glavnih sistemih teleskopa
in njegov uradni prehod od projekta v delu
do popolnoma zgrajenega observatorija.
Predsednik Čila, Sebastián Piñera, in mnogi drugi visoki uradniki
so počastili dogodek s svojo prisotnostjo.
To je ESOcast!
Vrhunska znanost in življenje v zakulisju ESO,
Evropskega južnega observatorija.
ALMA je najzmogljivejše orodje na svetu za opazovanje hladnega Vesolja.
ALMA ni tradicionalen teleskop,
ampak niz 66 anten, ki so razporejene po planoti Chajnantor
z razmiki vse do 16 kilometrov.
Antene so povezane med seboj in njihovi signali združeni,
tako da ALMA lahko deluje kot en sam orjaški teleskop.
To omogoča astronomom, da lahko opravljajo opazovanja
z neizmerno občutljivostjo in ločljivostjo.
Več kot 500 ljudi se je 13. marca zbralo
v čilski puščavi Atakama,
da bi proslavili uspeh projekta ALMA.
Častni gost je bil čilski predsednik, Sebastián Piñera,
ki so ga spremljali visoki politiki in uradniki.
Med njimi so bili tako predstavniki mednarodnih partnerjev projekta ALMA
iz Evrope, Severne Amerike in vzhodne Azije,
kot tudi predstavniki iz Čila,
direktorji observatorija ALMA, osebje in člani sosednjih skupnosti.
O dogodku so obširno poročali mediji iz celega sveta.
Na otvoritveni slovesnosti je nastopilo več govorcev.
Direktor observatorija ALMA, Thijs de Graauw.
Znanstveni direktor observatorija ALMA, Ryohei Kawabe.
Subra Suresh, direktor Državne znanstvene fundacije iz ZDA.
Teru Fukui, višji podpredsednik japonskega Ministrstva za izobraževanje,
kulturo, šport, znanost in tehnologijo.
Direktor Evropskega južnega observatorija Tim de Zeeuw.
Končno je čilski predsednik, Sebastián Piñera, nagovoril občinstvo.
Poseben trenutek otvoritvene slovesnosti je bil znak čilskega predsednika,
da lahko znanstveniki in operaterji teleskopa ALMA začnejo z znanstvenimi opazovanji.
"Začnite, Antonio."
"Teleskop obračamo proti centru Galaksije."
Del praznovanja so bile tudi številne druge aktivnosti.
Obiskovalci observatorija ALMA so raziskovali opremo visoko na planoti Chajnantor
na nadmorski višini 5000 metrov.
Na lastni koži so občutili ostre pogoje na kraju, kjer stoji teleskop,
sredi vulkanskih vrhov, ki obkrožajo antene.
Izvedeli so nekaj o delovanju teleskopa ALMA na samem observatoriju,
kjer nadzorujejo teleskop in kjer se nahajajo laboratoriji observatorija ALMA.
Skupina 66 anten observatorija ALMA je bila pred kratkim dokončana,
pri čemer trenutno potekajo testiranja zadnjega svežnja 8 anten, preden preidejo v uporabo.
Del niza anten je že na voljo astronomom po svetu
in ustvarja impresivne znanstvene rezultate.
Zgodovina znanosti s teleskopom ALMA se je začela z objavo slike trka galaksij Antena.
V vidni svetlobi lahko zaznamo le zvezde, ki sestavljajo ti galaksiji,
vendar je ALMA razkrila oblake hladnega plina, iz katerega se rojevajo nove zvezde.
Otvoritev Velikega milimetrskega/submilimetrskega niza v Atakami
zaznamuje začetek dolge poti.
Potovanja, ki je vzbudilo visoka pričakovanja...
Poti proti dih jemajočim odkritjem...
Poti v nepričakovano...
Poti do naših kozmičnih korenin.
ESOcast ustvarja ESO, Evropski južni observatorij.
ESO, Evropski južni observatorij
je prednostna medvladna organizacija za tehnologijo in astronomijo,
načrtovanje, konstruiranje in obratovanje najbolj naprednih zemeljskih teleskopov na svetu.
Veliki milimetrski/submilimetrski niz v Atakami, mednarodni astronomski instrument,
je plod partnerstva Evrope, Severne Amerike in vzhodne Azije v sodelovanju z Republiko Čile.
Besedilo: ESO; prevod: Portal v vesolje